KIRJALLINEN KYSYMYS E-1972/02 esittäjä(t): Patricia McKenna (Verts/ALE) komissiolle. Noveldan jätevedenpuhdistamo Monforte del Cidissä Valenciassa.



Virallinen lehti nro 028 E , 06/02/2003 s. 0162 - 0163



KIRJALLINEN KYSYMYS E-1972/02 esittäjä(t): Patricia McKenna (Verts/ALE) komissiolle (8. heinäkuuta 2002) Aihe: Noveldan jätevedenpuhdistamo Monforte del Cidissä Valenciassa Monforte del Cidissä (Valencian maakunta) sijaitsevan Noveldan jätevedenpuhdistamohanke sisällytettiin kansalliseen jätevesien puhdistamissuunnitelmaan yleisen edun mukaisena hankkeena 27. helmikuuta 1995 allekirjoitetulla sopimuksella (BOE 16/12/95). Hanke ei kuitenkaan ole edennyt sen jälkeen, vaikka se palvelisi niiden yli 30 000 asukkaan tarpeita, joilla ei nykyisin ole muuta vaihtoehtoa kuin laskea jätevetensä jo pilaantuneeseen Vinalopó-jokeen. Tämä on täysin vastoin yhdyskuntajätevesien käsittelystä 21 päivänä toukokuuta 1991 annettua neuvoston direktiiviä 91/271/ETY(1), jonka 3 ja 4 artiklan mukaisesti jätevesien viemäröintijärjestelmä olisi pitänyt rakentaa 31 päivään joulukuuta 2000 mennessä asukasluvultaan Noveldan kokoisissa taajamissa. Mihin toimiin komissio aikoo ryhtyä tätä räikeää direktiivin noudattamatta jättämistä koskevan ongelman pikaiseksi ratkaisemiseksi? (1) EYVL L 135, 30.5.1991, s. 40. Margot Wallströmin komission puolesta antama vastaus (20. syyskuuta 2002) Yhdyskuntavesien käsittelystä 21. toukokuuta 1991 annetussa neuvoston direktiivissä 91/271/ETY(1) määritellään selkeästi asetetut ympäristötavoitteet ja niiden saavuttamisen määräajat. On syytä mainita, että taajamissa, joiden asukasvastineluku (alv)(2) on yli 15 000, on oltava viemäröinti- ja jälkikäsittelyjärjestelmä (eli menetelmä biologista käsittelyä varten) viimeistään 31. joulukuuta 2000. Komissio tutkii parhaillaan, noudatetaanko Euroopan suurkaupungeissa mainitun direktiivin vaatimuksia. Komissio voi lähitulevaisuudessa käynnistää rikkomista koskevan menettelyn sellaisia jäsenvaltioita vastaan, jotka eivät ole saattaneet kyseistä direktiiviä osaksi kansallista lainsäädäntöään määräaikaan mennessä. Komissio on tietoinen siitä, että direktiivin täytäntöönpano Espanjassa on myöhästynyt. Komissio aikoo käynnistää rikkomista koskevan menettelyn kaikkien sellaisten kaupunkien osalta, jotka eivät noudata vaatimuksia. Kysymyksessä mainittu kaupunki voi hyvin kuulua tähän ryhmään. Komissio on jo lähettänyt Espanjan viranomaisille kirjeen, jossa pyydetään toimittamaan lisätietoja Noveldan jätteenpuhdistuslaitoksesta, joka sijaitsee Monforte de Cidissä, Alicanten maakunnassa (Valencian autonominen alue) Toisaalta komissio on käynnistänyt EY:n perustamissopimuksen 226 artiklan mukaisen rikkomista koskevan menettelyn Espanjaa vastaan, sillä Espanjan viranomaiset eivät ole toimittaneet komissiolle riittävästi tietoja siitä, miten direktiivi 91/271/ETY on pantu täytäntöön. Espanjalle on jo lähetetty virallinen ilmoitus sillä perusteella, ettei se ole toimittanut komissiolle selontekoa direktiivin täytäntöönpanosta yleisesti tai yksittäisillä teollisuudenaloilla. Komissio lähetti samanaikaisesti virallisen ilmoituksen samasta syystä useille muillekin jäsenvaltioille. (1) EYVL L 135, 30.5.1991. (2) Orgaanisten saasteiden mittayksikkö, joka vastaa yhden hengen yhden vuorokauden aikana aiheuttamaa keskimääräistä kuormitusta.